Даволі прыемнае адчуванне, якое і перадаць складана. Быццам дакранаешся да высокага і светлага свету музыкі. Велічна выглядае камінная зала са старадаўнім раялем, партрэтамі родных і блізкіх кампазітара. У кабінеце змешчана бібліятэка, пісьмовы стол прыгожай разьбы, інкрустацыя серабром. На сценах — партрэты гаспадара, Тадэвуша Касцюшкі, Адама Міцкевіча, Адама Чартарыйскага, карціна “Прысяга Касцюшкі на Рыначнай плошчы”. Зала з посудам і камодам выклікае цікавасць унікальнымі прадметамі даўніны і вызначаецца адметнай прыгажосцю, шахматы ХIХ стагоддзя, гадзіннік “Манумент славы”, більярд, сасуд для падагрэву і ахалоджвання віна. Як і дзвесце гадоў таму, у палацы ёсць тэатральная зала, з шыкоўнымі крэсламі і раялем. Як і тады, сёння тут наладжваюцца балі, іграе музыка, а яшчэ маладыя бяруць шлюб.